**Ema Jeleňová, 13 rokov, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**bosý**

cesta mu poranila nohy

ostávajú za ním

iba mláky a nešťastia

v tmavých uliciach hľadá

svetlo

**i srdce**

ovláda ťa ako marionetu

zdvíha obočie

keď sa mu niečo nepáči

z úst sa vynárajú iba slová

bez lásky

vryjú sa ti do hlavy

špagáty sa aj tak raz prešúchajú

jeho dlane zostanú prázdne

**to pekné**

do mušle sypem zážitky

z minulého leta

ukrývam v nej poklady

figy ktoré vyzerajú ako púčiky orgovánu

bicyklovanie na pobreží

plavbu loďou s vetrom vo vlasoch

neutíchajúci koncert v korunách stromov

celé more

má farbu tvojich očí

**pomaly**

sa predieraš cez tmu

zmenil si sa

skryl v slimačej ulite

odlupujem z teba tvrdé vrstvy

zostal iba piesok

presypávaš sa mi cez prsty

mizneš spolu s letom

**stará jabloň**

má prsty hlboko zaborené do zeme

párajú šaty z hliny

šijú si z nej život

prečesávajú

vodné pramene vlasov

posielajú odkazy hore

pomaly

trpezlivo

postupne

každý rok drží v dlaniach

zrelé plody